ANAN ปีนี้เตรียมบุ๊กรายได้ ”เซอร์วิส อพาร์ทเม้นท์” 300 ลบ.-ลุยเปิดไอดีโอ พหล-สะพานควาย
ANAN ปีนี้เตรียมบุ๊กรายได้ ”เซอร์วิส อพาร์ทเม้นท์” 300 ลบ.-ลุยเปิดไอดีโอ พหล-สะพานควาย 
5 มี.ค. 2563

นายชัยยุทธ ชุณหะชา ประธานเจ้าหน้าที่สายงานการเงิน บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า ในไตรมาส 2/63 บริษัทเตรียมเปิดให้บริการเซอร์วิส อพาร์ทเม้นท์ จำนวน 2 โครงการ ได้แก่ โครงการ SOMERSET RAMA9 และโครงการ LYF SUKHUMVIT 8 ซึ่งทั้ง 2 โครงการจะมีรายได้ประจำที่สม่ำเสมอ (Recurring Income) และในปีนี้จะสามารถบันทึกเข้ามาเป็นเป็นรายได้ทั้ง 2 แห่ง มูลค่าราว 300 ล้านบาท
ขณะเดียวกันในอนาคตรายได้ประจำธุรกิจบริการเซอร์วิส อพาร์ทเม้นท์ จะเพิ่มขึ้นอย่างต่อเนื่อง จากการเพิ่มสินทรัพย์ในกลุ่มเซอร์วิส อพาร์ทเม้นท์ เข้ามาในพอร์ตอย่างน้อยปีละ 2 โครงการ ซึ่งในปี 2564 จะมีรายได้ประจำเพิ่มเป็น 1,200 ล้านบาท จากการเปิดให้บริการโครงการ เซอร์วิส อพาร์ทเม้นท์ Ascott Thonglor และโครงการ เซอร์วิส อพาร์ทเม้นท์ Ascott Embassy Sathorn และในปี 2565 จะมีรายได้ประจำเพิ่มเป็น 1,800 ล้านบาท
ขณะที่ปีนี้บริษัทมีแผนเปิดตัวโครงการใหม่เพียง  1 โครงการ คือโครงการ ไอดีโอ พหล-สะพานควาย ในทำเลติดกับรถไฟฟ้าบีทีเอส สถานีสะพานควาย 0 เมตร บนที่ดินกว่า 5 ไร่ มูลค่าโครงการกว่า 8,500 ล้านบาท มีจำนวนห้องพักอาศัยทั้งหมด 1,356 ยูนิต ซึ่งมีการปรับรูปแบบโครงการให้สอดคล้องกับความต้องการของลูกค้าและสภาวะตลาด ซึ่งราคาเริ่มต้นที่ 139,000 บาทต่อตารางเมตร โดยเตรียมเปิดจองโครงการดังกล่าวในไตรมาส 2/2563
สำหรับแผนธุรกิจในปี 2563 บริษัทยังวางเป้าหมายยอดขาย (Presale) ไว้ที่ 20,000 ล้านบาท จากปีก่อนที่ทำได้ 26,654 ล้านบาท โดยยอดขายจะมาจากโครงการคอนโดมิเนียม 88% และเป็นยอดขายจากโครงการแนวราบ 12%
ส่วนปี 2563 บริษัทมีโครงการคอนโดมิเนียมสร้างเสร็จใหม่ จำนวน 7 โครงการ มูลค่าโครงการรวมประมาณ 29,000 ล้านบาท ปัจจุบันมียอดขายเฉลี่ยแล้วประมาณ 50-60% ซึ่งจะทยอยสร้างเสร็จในช่วงครึ่งปีหลังของปี 2563โดยประกอบด้วย 1.โครงการ IDEO Q VICTORY (ไอดีโอ คิว วิคตอรี่), 2.โครงการ Elio Del Nest (เอลลิโอ เดล เนสต์), 3.โครงการ ASHTON Asoke-Rama 9 (แอชตัน อโศก-พระราม 9), 4.โครงการ Ideo Q Sukhumvit 36 (ไอดีโอ คิว สุขุมวิท 36), 5.โครงการ Ideo Mobi Sukhumvit Eastpoint, 6.โครงการ IDEO Ratchada-Sutthisan (ไอดีโอ รัชดา-สุทธิสาร) และ 7.โครงการ เอลลิโอ สาทร-วุฒากาศ (Elio Sathorn-Wutthakat)
ส่วนแผนการลงทุนในปี 2563 บริษัทตั้งงบลงทุนไว้ที่ 3,000 ล้านบาท เพื่อใช้ซื้อที่ดินรองรับการลงทุนร่วมกับพันธมิตร เช่น การพัฒนาโครงการร่วมกับบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS จะพัฒนาโครงการ ธนาซิตี้ บนเนื้อที่กว่า 100 ไร่
ซึ่งปัจจุบันอยู่ระหว่างการศึกษารูปแบบที่เหมาะสมในการพัฒนาโครงการ โดยบริษัทจะมีส่วนร่วมในการช่วยออกแบบและบริหารโครงการ และจะเริ่มลงทุนภายในปี 2563 ส่วนความร่วมมือกับบริษัท ดุสิตธานี จำกัด (มหาชน) หรือ DTC บริษัทจะลงทุนโครงการมิกซ์ยูสที่พัทยา จ.ชลบุรี ปัจจุบันอยู่ระหว่างการก่อสร้าง คาดว่าจะเริ่มเปิดให้บริการภายในปี 2565